Արտյոմ Միրզոյան

**Արտյոմ Զարմիկի Միրզոյան** (), հայ համազորային հրամանատար, Ոստիկանության զորքերի հասարակական կարգի պահպանության գնդի հրամանատարի մարտական պատրաստության գծով տեղակալ, գնդապետ, «Օրենքի պատվար» և «Գարեգին Նժդեհ» մեդալների մեդալակիր, ՀՀ պետական պարգև «Մարտական խաչ» 1-ին աստիճանի և ԱՀ պետական պարգև «Արիության համար» մեդալակիր։

## Կենսագրություն
Արտյոմ Միրզոյանը ծնվել է 1978 թվականի մայիսի 14-ին Բաքու քաղաքում։ 1988 թվականին տեղափոխվել է Հայաստան և բնակություն հաստատել Աբովյան քաղաքում։ 1995 թվականին ավարտել է Աբովյանի թիվ 4 միջնակարգ դպրոցը։ 1995-1999 թվականներին ուսումը շարունակել է Վազգեն Սարգսյանի անվան ռազմական ինստիտուտում՝ որպես դասակի հրամանատար։

2001-2004 թվականներին եղել է վաշտի հրամանատար։ 2004-2009 թվականներին ծառայությունը շարունակել է Վազգեն Սարգսյանի անվան ռազմական ինստիտուտում՝ որպես գումարտակի հրամանատար։ 2010 թվականին ծառայության է անցել Հայաստանի Հանրապետության ոստիկանության զորքերում՝ որպես գնդի հրամանատարի անձնակազմի հետ տարվող աշխատանքների գծով տեղակալ։ 2014 թվականին ծառայության է անցել Հայաստանի Հանրապետության ոստիկանության զորքերում՝ որպես գնդի հրամանատարի մարտական պատրաստության գծով տեղակալ։

2015 թվականին հիմնել է Հայաստանի Հանրապետության ոստիկանության պատվո պահակախումբը։ Վերջինս հատուկ կառույց է, որը մասնակցում է Հայաստանի Հանրապետության պետական միջոցառումներին և պետական պատվիրակությունների դիմավորման արարողություններին։

2016 թվականին Միրզոյանը ծառայությունը շարունակել է Հայաստանի Հանրապետության ոստիկանության Տավուշի մարզային վարչության Տավուշի բաժնում։ 2018 թվականից ծառայել է Հայաստանի Հանրապետության ոստիկանության զորքերում՝ հասարակական կարգի պահպանության 1033 զորամասում' որպես հրամանատարի մարտական պատրաստության գծով տեղակալ։

2020 թվականին ակտիվ մասնակցություն է ունեցել Արցախյան պատերազմում՝ լինելով Ջրականում, Քարվաճառում, Շուշիում։ 2020 թվականի նոյեմբերի 5-ին զոհվել է Շուշիի պաշտպանության ժամանակ։

## Կոչումներ և պարգևներ
### Կոչումներ

* 1999 թվական - լեյտենանտ
* 2001 թվական - ավագ լեյտենանտ
* 2003 թվական - կապիտան
* 2006 թվական - մայոր
* 2011 թվական - փոխգնդապետ
* 2018 թվական - գնդապետ

### Պարգևներ
* «Գարեգին Նժդեհ» մեդալ
* «Ոստիկանության զորքերում գերազանց ծառայության համար» 2-րդ աստիճանի կրծքանշան
* «Երկարամյա ծառայության համար 3-րդ աստիճան» մեդալ
* «Օրենքի պատվար» մեդալ
* «Ոստիկանությունում երկարամյա ծառայության համար 2-րդ աստիճան» մեդալ
* «Ոստիկանությունում գերազանց ծառայության համար» կրծքանշան
* «Արամ Մանուկյան» մեդալ
* «Ոստիկանությունում երկարամյա ծառայության համար 1-ին աստիճան» մեդալ
* «Ոստիկանության 100-ամյակ» հոբելյանական մեդալ
* Հայաստանի Հանրապետության ոստիկանության «Սխրագործության համար» մեդալ, հետմահու
* Հայաստանի Հանրապետության պետական պարգև «Մարտական խաչ» 1-ին աստիճանի շքանշան, հետմահու
* Արցախի Հանրապետության պետական պարգև «Արիություն համար» մեդալ, հետմահու
* > հոբելյանական մեդալ

## Հիշատակ
2021 թվականի մայիսի 14-ին՝ Արտյոմ Միրզոյանի ծննդյան օրը, գրողների միության դահլիճում տեղի է ունեցել հուշ-ցերեկույթ, որի ընթացքում գնդապետ Արտյոմ Միրզոյանը Հայաստանի նախագահի հրամանագրով հետմահու պարգևատրվել է «Մարտական խաչ» 1-ին աստիճան շքանշանով։

2021 թվականի մայիսի 29-ին Արտյոմ Միրզոյանի բակում կայացել է նրա հիշատակին նվիրված խաչքարի օրհնության արարողությունը։

2021 թվականի հունիսի 8 -ին Հայաստանի ոստիկանության զորքերում պարգևատրման արարողության ժամանակ Արտյոմ Միրզոյանը հետմահու պարգևատրվել է Արցախի պետական պարգևով՝ «Արիության համար» մեդալով։

## Ծանոթագրություններ

## Արտաքին հղումներ
* Միջոցառումներ

Կատեգորիա:44-օրյա պատերազմի մասնակիցներ հայկական կողմից
Կատեգորիա:Արիության մեդալակիրներ
Կատեգորիա:Հայ գնդապետներ